Gintaras Linas Grušas

**Gintaras Linas Grušas** (født 23. september 1961 i Washington, D.C. i USA) er en amerikanskfødt litauisk prelat og katolsk erkebiskop av Vilnius.

## Liv og virke
### Bakgrunn
Gintaras Linas Grušas ble født i Washington DC bare ett år etter at hans foreldre var blitt gjenforent, etter 16 års mellomrom da moren hans kunne forlate Sovjetunionen og reise til faren i USA. Familien flyttet til California og oppdro sønnen i Agoura. Han tok en BS-grad i matematikk og informasjonsvitenskap ved University of California in Los Angeles (UCLA). Han arbeidet derpå i fem år som teknisk konsulent innen markedsføring for IBM, noe som, sa han, bidro til å forberede ham på ledelses- og prosjektplanleggingsferdighetene som en pastor trenger.

Grušas begynte sin forberedelse til prestetjeneste ved Franciscan University of Steubenville i Steubenville i Ohio.[1] Deretter tok han en *Bachelor of Sacred Theology*-grad ved Det pavelige universitet Angelicum i Roma i 1994.

### Prest
Erkebiskopen av Vilnius, Audrys Juozas Bačkis, presteviet ham den  25. juni 1994. Fra 2001 til 2003 var Grušas rektor for presteseminaret i Vilnius.
### Militærbiskop i Litauen
Pave Benedikt XVI utnevnte ham 19. juni 2010 til militærbiskop for Litauen. Bispevielsen ble foretatt av erkebiskop av Vilnius, kardinal Audrys Juozas Bačkis, den 4. september samme år; medkonsekrerende var Eugenijus Bartulis, biskop av Šiauliai, og Sigitas Tamkevičius S.J., erkebiskop av Kaunas. Ved siden av sitt virke som militærbiskop var Grušas generalsekretær for den litauiske katolske bispekonferanse.

### Erkebiskop av Vilnius
Pave Frans utnevnte ham den 5. april 2013 til erkebiskop av Vilnius. Den 9. juni 2014 kalte pave Frans ham også til medlem av Kleruskongregasjonen. Den 28. oktober 2014 ble han valgt til formann for Den litauiske katolske bispekonferanse. Den 13. juli 2016 ble han medlem av Den romerske kuries kommunikasjonssekreteriat.

I 2021 ble Grušas president for Rådet for europeiske bispekonferanser.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (16235-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Henry Benedict Mary Clement Stuart of York (1725-1807) *1758
* Pave Leo XII (1760-1829) *1794
* Kardinal Chiarissimo Falconieri Mellini (1794-1859) *1826
* Kardinal Camillo di Pietro (1806-1884) *1839
* Kardinal Mieczyslaw Halka Ledóchowski (1822-1902) *1861
* Kardinal Jan Puzyna z Kosielsko (1842-1911) *1886
* Erkebiskop Józef Bilczewski (1860-1923) *1901
* Erkebiskop Bolesław Twardowski (1864-1944) *1919
* Erkebiskop Eugeniusz Baziak (1890-1962) *1933
* Pave Johannes Paul II (1920-2005) *1958
* Kardinal Audrys Juozas Bačkis (1937- ) *1988
* Erkebiskop *Gintaras Linas Grušas* (1961- ) *2010

## Referanser